Tre nordjyske affaldsselskaber går sammen om at redde liv i Afrika og det sker ved at samle skrottede cykler.

Affaldsselskaberne Renovest i Løgstør, I/S Fælles Forbrænding i Hobro og AVV i Hjørring er gået sammen om et nødhjælpsprojekt for Afrika. De tre affalsselskaber vil sende udtjente danske cykler til projektet Masanga i Sierra Leones jungle. Cyklerne bliver repareret på et lokalt værksted og solgt til lokalbefolkningen. Indtjeningen for cyklerne går til at drive et hospital. På hospitalet kan 500 gamle danske cykler veksles til cirka 2000 behandlinger, som i mange tilfælde er livsreddende. - Én cykel solgt til jernskrot i Danmark indbringer cirka tyve kroner, men i Masanga-projektet kan den samme cykel være med til at redde fire menneskeliv, så for os er det ikke så meget et spørgsmål om at finde ud af hvorfor, men snarere en konstatering af, at vi som et rigt samfund ikke kan tillade os at lade være, konstaterer direktør for Renovest I/S, Henning Christensen.